Document ID: 32002R0963

Κανονισμός (ΕΚ) αριθ. 963/2002 του Συμβουλίου
της 3ης Ιουνίου 2002
για τον καθορισμό μεταβατικών διατάξεων όσον αφορά μέτρα αντιντάμπινγκ και μέτρα κατά των επιδοτήσεων που έχουν υιοθετηθεί δυνάμει των αποφάσεων αριθ. 2277/96/ΕΚΑΧ και αριθ. 1889/98/ΕΚΑΧ της Επιτροπής καθώς και όσον αφορά εκκρεμούσες έρευνες, καταγγελίες και αιτήσεις αντιντάμπινγκ και κατά των επιδοτήσεων σύμφωνα με τις εν λόγω αποφάσεις
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας, και ιδίως το άρθρο 133,
την πρόταση της Επιτροπής,
Εκτιμώντας τα ακόλουθα:
(1) Η συνθήκη για την ίδρυση της Ευρωπαϊκής Κοινότητας Άνθρακα και Χάλυβα (εφεξής "συνθήκη ΕΚΑΧ") εκπνέει στις 23 Ιουλίου 2002.
(2) Τα προϊόντα που καλύπτονται επί του παρόντος από τη συνθήκη ΕΚΑΧ θα υπαχθούν στη συνθήκη για την ίδρυση της Ευρωπαϊκής Κοινότητας από τις 24 Ιουλίου 2002.
(3) Η Επιτροπή έχει εκδώσει διάφορα μέτρα αντιντάμπινγκ δυνάμει της απόφασης αριθ. 2277/96/ΕΚΑΧ της Επιτροπής, της 28ης Νοεμβρίου 1996, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας Άνθρακα και Χάλυβα(1) (εφεξής "βασική απόφαση αντιντάμπινγκ"). Τα μέτρα αυτά επιβάλλονται κατά κανόνα για πενταετή περίοδο σύμφωνα με το άρθρο 11 παράγραφος 2 της βασικής απόφασης αντιντάμπινγκ. Ωστόσο, κατά την ημερομηνία εκπνοής της συνθήκης ΕΚΑΧ, ορισμένα από τα μέτρα αυτά δεν θα έχουν φθάσει στο τέλος της πενταετούς αυτής περιόδου (εφεξής "μέτρα αντιντάμπινγκ ΕΚΑΧ"). Επίσης, ορισμένες έρευνες, οι οποίες κινήθηκαν δυνάμει της βασικής απόφασης αντιντάμπινγκ, θα εξακολουθήσουν ενδεχομένως να εκκρεμούν κατά την ημερομηνία εκπνοής της συνθήκης ΕΚΑΧ (εφεξής "τρέχουσες έρευνες αντιντάμπινγκ"). Ομοίως, ορισμένες καταγγελίες ή άλλες αιτήσεις για την έναρξη έρευνας που έχουν κατατεθεί δυνάμει των διατάξεων της βασικής απόφασης αντιντάμπινγκ θα εξακολουθήσουν ενδεχομένως να εκκρεμούν κατά την ημερομηνία εκπνοής της συνθήκης ΕΚΑΧ (εφεξής "τρέχουσες αιτήσεις αντιντάμπινγκ").
(4) Επομένως, είναι σκόπιμο να εξασφαλισθεί η συνέχιση της εφαρμογής των μέτρων αντιντάμπινγκ ΕΚΑΧ δυνάμει του κανονισμού (ΕΚ) αριθ. 384/96 του Συμβουλίου, της 22ας Δεκεμβρίου 1995, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας(2) (εφεξής "βασικός κανονισμός αντιντάμπινγκ"), μετά την ημερομηνία εκπνοής της συνθήκης ΕΚΑΧ, και να εφαρμοσθούν στα μέτρα αυτά, αρχής γενομένης από την ημερομηνία αυτή, οι διατάξεις του βασικού κανονισμού αντιντάμπινγκ. Μετά την ημερομηνία εκπνοής της συνθήκης ΕΚΑΧ, όλες οι εκκρεμούσες έρευνες αντιντάμπινγκ θα πρέπει να συνεχισθούν και να περατωθούν σύμφωνα με τις διατάξεις του βασικού κανονισμού αντιντάμπινγκ και όλα τα μέτρα αντιντάμπινγκ που θα προκύψουν από τις έρευνες αυτές θα πρέπει να υπαχθούν στις διατάξεις του βασικού κανονισμού αντιντάμπινγκ. Ομοίως, μετά την ημερομηνία εκπνοής της συνθήκης ΕΚΑΧ, οι εκκρεμούσες αιτήσεις αντιντάμπινγκ θα πρέπει να εξετάζονται σύμφωνα με τις διατάξεις του βασικού κανονισμού αντιντάμπινγκ.
(5) Στο πλαίσιο αυτό, θα πρέπει να σημειωθεί ότι οι διατάξεις της βασικής απόφασης αντιντάμπινγκ, εξαιρουμένων των διατάξεων για τη διαδικασία λήψης αποφάσεων της Κοινότητας, είναι στην πράξη ταυτόσημες με τις διατάξεις του βασικού κανονισμού αντιντάμπινγκ.
(6) Η Επιτροπή έχει υιοθετήσει επίσης διάφορα αντισταθμιστικά μέτρα δυνάμει της απόφασης αριθ. 1889/98/ΕΚΑΧ της Επιτροπής, της 3ης Σεπτεμβρίου 1998, για την άμυνα κατά των εισαγωγών που αποτελούν αντικείμενο επιδοτήσεων εκ μέρους χωρών μη μελών της Ευρωπαϊκής Κοινότητας Άνθρακα και Χάλυβα(3) (εφεξής "βασική απόφαση κατά των επιδοτήσεων"). Τα μέτρα αυτά επιβάλλονται κατά κανόνα για πενταετή περίοδο σύμφωνα με το άρθρο 18 παράγραφος 1 της βασικής απόφασης κατά των επιδοτήσεων. Ωστόσο, κατά την ημερομηνία εκπνοής της συνθήκης ΕΚΑΧ, ορισμένα από τα μέτρα αυτά δεν θα έχουν φθάσει στο τέλος της πενταετούς αυτής περιόδου (εφεξής "αντισταθμιστικά μέτρα ΕΚΑΧ"). Επίσης, ορισμένες έρευνες, οι οποίες κινήθηκαν δυνάμει της βασικής απόφασης κατά των επιδοτήσεων, θα εξακολουθήσουν ενδεχομένως να εκκρεμούν κατά την ημερομηνία εκπνοής της συνθήκης ΕΚΑΧ (εφεξής "τρέχουσες έρευνες κατά των επιδοτήσεων"). Ομοίως, ορισμένες καταγγελίες ή άλλες αιτήσεις για την έναρξη έρευνας που έχουν κατατεθεί δυνάμει των διατάξεων της βασικής απόφασης κατά των επιδοτήσεων θα εξακολουθήσουν ενδεχομένως να εκκρεμούν κατά την ημερομηνία εκπνοής της συνθήκης ΕΚΑΧ (εφεξής "εκκρεμούσες αιτήσεις κατά των επιδοτήσεων").
(7) Επομένως, είναι σκόπιμο να εξασφαλισθεί η συνέχιση της εφαρμογής των αντισταθμιστικών μέτρων ΕΚΑΧ δυνάμει του κανονισμού (ΕΚ) αριθ. 2026/97 του Συμβουλίου, της 6ης Οκτωβρίου 1997, για την άμυνα κατά των εισαγωγών που αποτελούν αντικείμενο επιδοτήσεων εκ μέρους χωρών μη μελών της Ευρωπαϊκής Κοινότητας(4) (εφεξής "βασικός κανονισμός κατά των επιδοτήσεων"), μετά την ημερομηνία εκπνοής της συνθήκης ΕΚΑΧ, και να εφαρμοσθούν στα μέτρα αυτά, αρχής γενομένης από την ημερομηνία αυτή, οι διατάξεις του βασικού κανονισμού κατά των επιδοτήσεων. Μετά την ημερομηνία εκπνοής της συνθήκης ΕΚΑΧ, όλες οι εκκρεμούσες έρευνες κατά των επιδοτήσεων θα πρέπει να συνεχισθούν και να περατωθούν σύμφωνα με τις διατάξεις του βασικού κανονισμού κατά των επιδοτήσεων και όλα τα μέτρα κατά των επιδοτήσεων που θα προκύψουν από τις έρευνες αυτές, θα πρέπει να υπαχθούν στις διατάξεις του βασικού κανονισμού κατά των επιδοτήσεων. Ομοίως, μετά την ημερομηνία εκπνοής της συνθήκης ΕΚΑΧ, οι εκκρεμούσες αιτήσεις κατά των επιδοτήσεων θα πρέπει να εξετάζονται σύμφωνα με τις διατάξεις του βασικού κανονισμού κατά των επιδοτήσεων.
(8) Στο πλαίσιο αυτό, θα πρέπει να σημειωθεί ότι οι διατάξεις της βασικής απόφασης κατά των επιδοτήσεων, εξαιρουμένων των διατάξεων για τη διαδικασία λήψης αποφάσεων της Κοινότητας, είναι στην πράξη ταυτόσημες με τις διατάξεις του βασικού κανονισμού κατά των επιδοτήσεων,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
1. Τα μέτρα αντιντάμπινγκ, τα οποία εκτίθενται στο παράρτημα Ι και τα οποία έχουν ληφθεί δυνάμει της απόφασης αριθ. 2277/96/ΕΚΑΧ και εξακολουθούν να ισχύουν στις 23 Ιουλίου 2002 (εφεξής "μέτρα αντιντάμπινγκ του παραρτήματος Ι"), συνεχίζονται και διέπονται από τις διατάξεις του κανονισμού (ΕΚ) αριθ. 384/96, αρχής γενομένης από τις 24 Ιουλίου 2002.
2. Κατά τον υπολογισμό της ημερομηνίας εκπνοής των μέτρων αντιντάμπινγκ του παραρτήματος Ι, σύμφωνα με το άρθρο 11 παράγραφος 2 του κανονισμού (ΕΚ) αριθ. 384/96, λαμβάνεται υπόψη η αρχική ημερομηνία ενάρξεως ισχύος των εν λόγω μέτρων.
3. Κάθε έρευνα, η οποία έχει κινηθεί δυνάμει της απόφασης αριθ. 2277/96/ΕΚΑΧ και η οποία εξακολουθεί να εκκρεμεί στις 23 Ιουλίου 2002 ή κάθε καταγγελία ή αίτηση για την έναρξη παρόμοιας έρευνας η οποία εξακολουθεί να εκκρεμεί κατά την ημερομηνία αυτή συνεχίζεται και διέπεται από τις διατάξεις του κανονισμού (ΕΚ) αριθ. 384/96, αρχής γενομένης από τις 24 Ιουλίου 2002. Όλα τα μέτρα αντιντάμπινγκ που απορρέουν από τις εκκρεμούσες αυτές έρευνες αντιντάμπινγκ, καταγγελίες ή αιτήσεις διέπονται από τις διατάξεις του κανονισμού (ΕΚ) αριθ. 384/96.
Άρθρο 2
1. Τα αντισταθμιστικά μέτρα, τα οποία εκτίθενται στο παράρτημα ΙΙ και τα οποία έχουν ληφθεί δυνάμει της απόφασης αριθ. 1898/98/ΕΚΑΧ και εξακολουθούν να ισχύουν στις 23 Ιουλίου 2002 (εφεξής "μέτρα κατά των επιδοτήσεων του παραρτήματος ΙΙ"), συνεχίζονται και διέπονται από τις διατάξεις του κανονισμού (ΕΚ) αριθ. 2026/97, αρχής γενομένης από τις 24 Ιουλίου 2002.
2. Κατά τον υπολογισμό της ημερομηνίας εκπνοής των μέτρων κατά των επιδοτήσεων του παραρτήματος ΙΙ, σύμφωνα με το άρθρο 18 παράγραφος 1 του κανονισμού (ΕΚ) αριθ. 2026/97, λαμβάνεται υπόψη η αρχική ημερομηνία ενάρξεως ισχύος των εν λόγω μέτρων.
3. Κάθε έρευνα, η οποία έχει κινηθεί δυνάμει της απόφασης αριθ. 1898/98/ΕΚΑΧ και η οποία εξακολουθεί να εκκρεμεί στις 23 Ιουλίου 2002 ή κάθε καταγγελία ή αίτηση για την έναρξη παρόμοιας έρευνας, η οποία εξακολουθεί να εκκρεμεί στις 23 Ιουλίου 2002, συνεχίζεται και διέπεται από τις διατάξεις του κανονισμού (ΕΚ) αριθ. 2026/97, αρχής γενομένης από τις 24 Ιουλίου 2002. Όλα τα αντισταθμιστικά μέτρα που απορρέουν από τις εκκρεμούσες αυτές έρευνες κατά των επιδοτήσεων, καταγγελίες ή αιτήσεις διέπονται από τις διατάξεις του κανονισμού (ΕΚ) αριθ. 2026/97.
Άρθρο 3
Ο παρών κανονισμός αρχίζει να ισχύει στις 24 Ιουλίου 2002.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Λουξεμβούργο, 3 Ιουνίου 2002.

Labels: 4
15